ใครว่าข้าชั่ว

ใครว่าข้าชั่ว เป็นภาพยนตร์ไทยแนวโลดโผน ดราม่า และเพลง ถ่ายทำด้วยฟิล์มขนาด 35 มม. พากย์เสียงในฟิล์ม กำกับโดยเชาว์ มีคุณสุต นำแสดงโดยสรพงศ์ ชาตรี, อุเทน บุญยงค์, เนาวรัตน์ ยุกตะนันท์, เศรษฐา ศิระฉายา, ดามพ์ ดัสกร, กำธร สุวรรณปิยะศิริ, ดวงชีวัน โกมลเสน, ทาริกา ธิดาทิตย์ และวิทยา สุขดำรงค์ เข้าฉายครั้งแรกเมื่อวันที่ 29 เมษายน พ.ศ. 2521 ที่โรงภาพยนตร์แอมบาสเดอร์ พาราเมาท์ และออสการ์

 เนื้อเรื่อง 
เรื่องราวของ เดช (สรพงศ์ ชาตรี) จอมโจรชื่อดังที่ออกปล้นพร้อมกับ ขาว (เศรษฐา ศิระฉายา) เพื่อนและมือขวาคนสนิท เพื่อหาเงินส่งเสียให้กับ สัมพันธ์ (อุเทน บุญยงค์) เพื่อนสนิทสมัยเด็กให้เรียนจบสูง ๆ แต่สัมพันธ์กลับไม่อยากพึ่งเงินของเดช จึงออกหางานทำเป็นบ๋อยในไนต์คลับ เก็บเงินส่งตัวเองจนเรียนจบและสอบได้เป็นตำรวจ 

ทางด้านเดชและพวกได้ออกปล้นรถทัวร์ แต่กลับถูกหักหลังโดยแจ้ ซึ่งเป็นเพื่อนในแก๊ง และ เกิด (วิทยา สุขดำรงค์) ผู้จัดการไนต์คลับที่แจ้ทำงานอยู่ ทั้งสองแจ้งข่าวให้ตำรวจจนสามารถจับกุมเดชและพวกได้สำเร็จ ระหว่างถูกคุมขัง เดชได้พบกับไกร (ดามพ์ ดัสกร) โจรรุ่นพี่ และร่วมกันแหกคุกออกมาก่อนจะผันตัวเป็นมือปืนรับจ้าง 

เดชจึงเริ่มปฏิบัติการล้างแค้นแจ้ด้วยการบุกไปบ้านของแจ้ข่มขืน จริยา (เนาวรัตน์ ยุกตะนันท์) ซึ่งทำงานเป็นสมุห์บัญชีในบริษัทนำเข้ารถของ นีย์ (ดวงชีวัน โกมลเสน) น้องสาวของ สารวัตรฤทธิ์ (กำธร สุวรรณปิยะศิริ) สารวัตรมือปราบโดยไม่รู้เลยว่าจริยาเป็นน้องสาวของแจ้และเป็นคนรักของสัมพันธ์เพื่อนรัก รวมถึงยิงแม่ของแจ้และจริยาที่ส่งเสียงร้องขอความช่วยเหลือ และตัวของแจ้ที่กลับมาบ้านจนตาย โดยก่อนหน้านั้นสารวัตรได้มอบหมายให้นีย์ไปสืบข่าวของเดชและพวกที่ไนต์คลับจนเจอเดชและถูกเดชจับตัวไปก่อนจะเสียตัวให้กับเดชทำให้เดชหนีรอดไปได้ 

ต่อมา เดชได้รับการว่าจ้างให้สังหารเสี่ยอิทธิพล (บุญส่ง เคหะทัต) เจ้าของไนต์คลับ โดยผ่านไกร ซึ่งผันตัวมาเป็นเอเยนต์จัดหามือปืน ที่ได้รับว่าจ้างจากเกิดและ รุ้งดาว (ทาริกา ธิดาทิตย์) เมียน้อยของเสี่ย เนื่องจากทั้งสองมีความสัมพันธ์ลึกซึ้งและต้องการฮุบกิจการไนต์คลับ ทั้งคู่ไปแจ้งความกับสารวัตรฤทธิ์โดยไม่รู้ว่าสารวัตรได้แอบบันทึกเสียงสนทนาไว้จนรู้ว่าพวกเขาเป็นผู้บงการ ทั้งเกิดและรุ้งดาวกลับเบี้ยว ไม่ยอมจ่ายค่าจ้างจำนวน 200,000 บาท ทำให้ไกรต้องบุกไปทวงเงินถึงไนต์คลับ

จากนั้น สัมพันธ์ได้ไปหาจริยา และได้รู้ความจริงจากปากเธอว่าเธอกำลังตั้งท้องลูกของเดช ทำให้เขารู้สึกเสียใจและโกรธเดชอย่างมาก จึงนัดเดชออกมาเคลียร์กันกลางสายฝน พร้อมบอกความจริงเรื่องการตั้งท้องของจริยาให้เดชฟัง ก่อนจะเกิดการชกต่อยกันอย่างรุนแรง การเผชิญหน้าครั้งนี้ทำให้เดชเริ่มสำนึกผิด และตัดสินใจจะกลับตัวเป็นคนดี หาเงินมาเลี้ยงดูจริยาและลูก จึงบุกไปหาจริยาถึงบ้าน และได้ยินเธอพูดขู่ว่าจะไม่ยอมให้ลูกเกิดมา เดชจึงขอร้องเธอด้วยความรู้สึกผิด ก่อนจะเดินจากไป 

เดชและขาวตัดสินใจชิงทรัพย์หน้าธนาคารแต่ไม่สำเร็จ แถมขาวยังถูกตำรวจที่เฝ้าธนาคารยิงจนได้รับบาดเจ็บสาหัส เดชจึงขี่มอเตอร์ไซค์พาขาวหนี ระหว่างทางเดชได้ยินเสียงหญิงสาวร้องขอความช่วยเหลือ ด้วยจิตสำนึกที่อยากกลับตัวเป็นคนดี เดชจึงเข้าไปช่วยเหลือจนหญิงสาวปลอดภัย ขณะที่ขาวสิ้นใจในอ้อมกอดของเดช โดยได้เห็นความตั้งใจดีของเพื่อนก่อนจากไป 

ต่อมาไกรติดต่อให้เดชไปยิงเทศมนตรีคนหนึ่งที่ทำเพื่อบ้านเมืองโดยได้รับการว่าจ้างจากเสี่ยจั๊ว แต่เดชปฏิเสธและเกิดการต่อสู้กันขึ้น สุดท้ายเป็นเดชที่ลั่นไกปลิดชีพไกรได้สำเร็จ จากนั้นจึงตามไปเก็บเสี่ยจั๊วผู้ว่าจ้างแต่ก็ทำให้เดชถูกลูกน้องคนหนึ่งของเสี่ยจั๊วยิงอาการสาหัส เมื่อรู้ตัวว่าไม่รอดแน่แล้วจึงฝากจดหมายให้เพื่อนคนเดียวที่เหลืออยู่ไปส่งให้จริยาและกำชับให้เลิกทำชั่วกลับตัวเป็นคนดีและห้ามกลับมาที่โรงสีเป็นอันขาด ทางด้านจริยาเมื่อได้อ่านจดหมายจึงรู้ว่าเดชบอกที่ซ่อนและกำชับให้บอกสัมพันธ์ที่ตอนนี้เป็นตำรวจใต้บังคับบัญชาของสารวัตรให้นำกำลังมาจับกุมเพื่อให้นำเงินค่าหัว 50,000 บาทมาดูแลลูก

 ตัวละครและนักแสดง 
 นักแสดงหลัก ตัวละคร  นักแสดง เดช สรพงศ์ ชาตรี สัมพันธ์ อุเทน บุญยงค์ จริยา เนาวรัตน์ ยุกตะนันท์ สารวัตรฤทธิ์ กำธร สุวรรณปิยะศิริ ไกร ดามพ์ ดัสกร

 อ้างอิง 

 แหล่งข้อมูลอื่น 
 ใครว่าข้าชั่ว ทางเว็บไซต์ ไทยบันเทิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2521
หมวดหมู่:ภาพยนตร์โลดโผนไทย
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์เพลงไทย
หมวดหมู่:ภาพยนตร์ชีวิตไทย
หมวดหมู่:ภาพยนตร์ที่ถ่ายทำใน 35 มม.
หมวดหมู่:ภาพยนตร์ที่กำกับโดย เชาว์ มีคุณสุต